32010R0215
L 076/1
SLUŽBENI LIST EUROPSKE UNIJE
UREDBA KOMISIJE (EU) br. 215/2010
od 5. ožujka 2010.
o izmjeni Priloga I. Uredbi (EZ) br. 798/2008 o utvrđivanju popisa trećih zemalja, državnih područja, zona ili kompartmenta iz kojih je dozvoljen uvoz i provoz peradi i proizvoda od peradi kroz Zajednicu te o zahtjevima veterinarskog certificiranja
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2009/158/EZ od 30. studenoga 2009. godine o uvjetima zdravlja životinja kojima se uređuje trgovina unutar Zajednice i uvoz iz trećih zemalja peradi i jaja za valenje (1), a posebno njezin članak 23. stavak 1., članak 24. stavak 2. i članak 26. stavak 2.,
uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (2), a posebno prvi podstavak njezina članka 8. stavka 1., članak 9. stavak 2. točka (b) i članak 9. stavak 4.,
budući da:
(1)
Uredbom Komisije (EZ) br. 798/2008 od 8. kolovoza 2008. o utvrđivanju popisa trećih zemalja, državnih područja, zona ili kompartmenta iz kojih je dozvoljen uvoz i provoz peradi i proizvoda od peradi kroz Zajednicu te o zahtjevima veterinarskog certificiranja (3) propisuje se da se njome obuhvaćeni proizvodi mogu uvesti u Uniju ili provesti kroz Uniju samo iz trećih zemalja, područja, zona ili kompartmenta navedenih u tablici iz dijela 1. njezina Priloga I. Njome se također utvrđuju zahtjevi veterinarskog certificiranja za takve pošiljke, a uzorci veterinarskih certifikata koji ih prate utvrđeni su u dijelu 2. navedenog Priloga.
(2)
U skladu s člankom 24. stavkom 1. točkom (b) Direktive 2009/158/EZ, pošiljke se ne smije uvoziti u Uniju iz treće zemlje, državnog područja, zone ili kompartmenta ako je utvrđeno izbijanje influence ptica ili newcastleske bolesti i koji se stoga ne mogu certificirati kao slobodni od jedne od navedenih bolesti osim ako nadležno tijelo treće zemlje ili državnog područja ne primijeni mjere njihove kontrole koje su najmanje jednakovrijedne onim utvrđenim u Direktivi Vijeća 2005/94/EZ od 20. prosinca 2005. o mjerama Zajednice u vezi s kontrolom influence ptica i o stavljanju izvan snage Direktive 92/40/EEZ (4) te u Direktivi Vijeća 92/66/EEZ od 14. srpnja 1992. o uvođenju mjera Zajednice za kontrolu newcastleske bolesti (5).
(3)
Dio područja Brazila i područja Kanade, Čilea, Hrvatske, Izraela i Sjedinjenih Američkih Država, kako je navedeno u dijelu 1. Priloga I. Uredbi (EZ) br. 798/2008, trenutačno su odobreni za uvoz u Uniju žive peradi i bezgrebenki, jaja za valenje peradi i bezgrebenki te mesa peradi i bezgrebenki.
(4)
Tih šest trećih zemalja primjenjuju mjere za kontrolu newcastleske bolesti jednakovrijedne onima koje provode države članice u skladu s Direktivom 92/66/EEZ, uključujući stavljanje područja na njihovom državnom području pod službena ograničenja u slučaju izbijanja navedene bolesti.
(5)
U vezi s uvozom mesa peradi i bezgrebenki u Uniju, istovjetnost tih mjera za kontrolu newcastleske bolesti primijenjenih u dijelovima Brazila te u Izraelu već je priznata Odlukom Komisije 2001/659/EZ od 6. kolovoza 2001. o izmjeni Odluke 94/984/EZ o uvozu svježeg mesa peradi iz Brazila (6) i Odluke Komisije 97/593/EZ od 29. srpnja 1997. o uvjetima zdravlja životinja i veterinarskim certifikatima za uvoz svježeg mesa peradi iz Izraela (7).
(6)
Uzimajući u obzir istovjetnost mjera za kontrolu newcastleske bolesti i sposobnost navedenih trećih zemalja da se učinkovito bore protiv izbijanja navedene bolesti, kao i nalaze i prateće mjere inspekcijskih misija u navedenim zemljama, primjereno je osigurati posebne zahtjeve certificiranja u vezi sa slobodom od navedene bolesti.
(7)
Za uvoz žive peradi i jaja za valenje peradi i bezgrebenki u Uniju, unose u stupcu 6. o posebnim uvjetima u dijelu 1. Priloga I. i veterinarske certifikate iz dijela 2. Priloga I. Uredbi (EZ) br. 798/2008 treba izmijeniti tako da se u slučaju budućih izbijanja newcastleske bolesti u Brazilu, Kanadi, Čileu, Hrvatskoj, Izraelu i Sjedinjenim Američkim Državama, kako je navedeno u dijelu 1. Priloga I. navedenoj Uredbi, uvoz navedenih pošiljaka može nastaviti iz dijelova tih trećih zemalja koji nisu stavljenu pod službena ograničenja zbog newcastleske bolesti.
(8)
Za uvoz mesa peradi i mesa bezgrebenki u Uniju, unose u stupcu 6. o posebnim uvjetima u dijelu 1. Priloga I. i veterinarske certifikate iz dijela 2. Priloga I. Uredbi (EZ) br. 798/2008 treba izmijeniti tako da se u slučaju budućih izbijanja newcastleske bolesti u Kanadi, Čileu, Hrvatskoj i Sjedinjenim Američkim Državama, kako je navedeno u dijelu 1. Priloga I. navedenoj Uredbi, uvoz navedenih pošiljaka može nastaviti iz dijelova tih trećih zemalja koji nisu stavljeni pod službena ograničenja zbog newcastleske bolesti.
(9)
Nadalje, veterinarski certifikat za uvoz mesa peradi iz dijela 2. Priloga I. Uredbi (EZ) br. 798/2008 treba izmijeniti kako bi se omogućio uvoz navedene pošiljke dobivene od klanja peradi podrijetlom iz druge treće zemlje navedene u dijelu 1. Priloga I. navedenoj Uredbi.
(10)
Uredbom Komisije (EZ) br. 411/2009 od 18. svibnja 2009. o izmjeni Uredbe (EZ) br. 798/2008 o utvrđivanju popisa trećih zemalja, područja, zona ili kompartmenta iz kojih se perad i meso peradi može uvesti u Zajednicu i provesti kroz nju te o zahtjevima veterinarskog certificiranja (8), mjere za kontrolu bolesti koje primjenjuje Kanada za niskopatogenu influencu ptica već su priznate kao jednakovrijedne i zahtjevi certificiranja izmijenjeni su na odgovarajući način; stoga je radi dosljednosti primjereno uskladiti te zahtjeve certificiranja s onima koji se uvode ovom Uredbom.
(11)
Prilog I. Uredbi (EZ) br. 798/2008 treba stoga na odgovarajući način izmijeniti.
(12)
Prikladno je osigurati prijelazno razdoblje u kojem će se državama članicama i industrijskom sektoru omogućiti poduzimanje potrebnih mjera kako bi postupile sukladno važećim zahtjevima za veterinarsko certificiranje utvrđenim ovom Uredbom.
(13)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog I. Uredbi (EZ) br. 798/2008 mijenja se u skladu s Prilogom ovoj Uredbi.
Članak 2.
Pošiljke za koje su izdani odgovarajući veterinarski certifikati u skladu s Uredbom (EZ) br. 798/2008 mogu se i dalje uvoziti u Uniju ili provoziti kroz nju do 1. lipnja 2010.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. ožujka 2010.